Diari Oficial de la Generalitat Valenciana


Sumari del DOGV 575, del 28-04-1987 (1987/808656)

ORDRE de 7 d'abril de 1987, de la Conselleria d'Agricultura i Pesca, sobre inversions en matèria de pesca, marisqueig i aqüicultura marítima.
---------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/04/07/(1)/dof/vci/html**

### Dades del document

Número de DOGV
:   575

Data del DOGV
:   28-04-1987

Secció del DOGV
:   DISPOSICIONS GENERALS

Número del document
:   1987/808656


Data del document
:   07-04-1987

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

Ordre de 7 d'abril de 1987, de la Conselleria d'Agricultura i Pesca, sobre inversions en matèria de pesca, marisqueig i aqüicultura marítima.  
La LLei 11/86 de Pressupostos de la Generalitat Valenciana, aprovà el programa d'Ordenació i millora de la producció pesquera. Conseqüentment amb això, la Conselleria d'Agricultura i Pesca ha establert uns projectes d'actuació en matèria de pesca marítima a aigües interiors, aqüicultura i marisqueig, per tal de potenciar i millorar aquest important sector de l'economia valenciana.   
Amb aquesta finalitat, aquesta Ordre pretén d'establir el marc de les inversions que s'han considerat aconsellables en aquesta matèria, tot separant aquelles qualificades com a d'interés general, els projectes i l'execució de les quals durà a terme l'Administració Autonòmica, d'aquelles altres que s'estableixen com a d'interés social privat, la finalitat de les quals és estimular la iniciativa privada per a l?execució d'una sèrie de projectes que s'indiquen, mitjançant la concessió de determinades concessions.   
En atenció d'aquests motius i en ús de les facultats que tinc atribuïdes,   
ORDENE:  
Article primer  
Els programes d'actuació de la Conselleria d'Agricultura i Pesca en matèria de pesca marítima, aqüicultura i marisqueig, es configuren mitjançant dues línies d'actuació, la d'inversions en obres d'interés general i la de les subvencions en obres d'interés social privat.   
CAPITOL I  
Inversions d'interés general  
Article segon  
Són inversions d'interés general aquelles que beneficien les condicions d'explotació pesquera al llarg del litoral de la Comunitat Valenciana i que s'executen dins les línies de base que constitueixen les aigües interiors de la Comunitat.   
Article tercer  
Es consideren com a d'interés general, les inversions que tinguen per finalitat:   
A) La instal·lació d'esculls artificials, plantes pilot per a aqüicultura i laboratoris d'experimentació de la Generalitat i la creació i protecció d'espais naturals i reserves marines, que siguen declarats per la Generalitat.   
B) L'avaluació, la prospecció i el seguiment dels recursos marins disponibles, la recuperació dels recursos de pesca i marisqueig i la repoblació i sembra de peixos, crustacis i moluscs.   
C) Obres d'infrastructura a zones de pesca marítima vedades o reservades, prèviament declarades per la Generalitat.   
D) Suport a la investigació pesquera i a l'aqüicultura marina i promoció i ajuda a les denominacions d'origen de determinades espècies d'interés comercial que afecten tota la Comunitat Autònoma.   
Article quart  
La Conselleria d'Agricultura i Pesca projectarà les inversions d'interés general i les executarà directament o mitjançant Conveni amb Organismes Públics.   
Article cinqué  
Les inversions d'interés general es costejaran amb càrrec al pressupost de la Conselleria d'Agricultura i Pesca, dins els Programes d'Inversió que s'hi aproven.   
CAPITOL II  
.Ajudes d'interés social privat  
Article sisé  
Les subvencions o ajudes d'interés social privat en matèria de pesca marítima, aqüicultura i marisqueig, són aquelles que tenen com a objectiu l'establiment dels estímuls necessaris per encarrilar la inversió privada dins la política de la Generalitat en matèria d'estructures, recursos i mercats, així com donar incentius per a la realització d'estudis d'interés en aquestes matèries.   
Article seté  
Tindran la consideració de subvencions o ajudes d'interés social privat, les que es dediquen a les finalitats següents:   
A) Construcció, equipament i modernització de llotges en origen, equipament estadístic, vehicles frigorífics i isoterms; construcció d'instal·lacions de marisqueig, depuració de mariscs i aqüicultura; obres i instal·lacions a esculls artificials i vedats privats de pesca i constitució i equipament de les organitzacions de productors pesquers.   
B) Modernització i equipament d'embarcacions de menys de 9m. d'eslora i canvi d'arts o modalitat de pesca.   
C) Programes d'investigació en aqüicultura i realització d'estudis d'interés en temes de pesca marítima, marisqueig i aqüicultura, que presente la iniciativa privada.   
Article vuité  
Podran ser beneficiaris d'ajudes per a la realització de les inversions a les quals fa referència l'article anterior, totes les persones físiques o jurídiques que pretenguen dar-les a terme, i ho sol·liciten de l'Administració Autonòmica en els terminis que s'establesquen.   
Article nové  
Les ajudes d'interés social privat, s'atorgaran d'acord amb criteris de publicitat, concorrència i objectivitat, les bases de les quals es publicaran en el Diari Oficial de la Generalitat Valenciana.   
Article deu  
Les subvencions o ajudes que s'atorguen podran aconseguir fins el trenta per cent (30%) del pressupost que s'aprove.   
En els casos d'inversions que hagen obtingut o obtinguen subvencions de la Comunitat Europea, en cap cas la suma de subvencions podrà ultrapassar els límits que establesquen els Reglaments Comunitaris per a cada tipus d'ajuda.   
Article onze  
La Direcció General de Desenvolupament Agrari serà l'òrgan competent per resoldre sobre la matèria objecte d'aquesta Ordre i, a les bases de la convocatòria a què es refereix l'article nové, haurà d'indicar en tot cas, els extrems següents:   
- La garantia del compliment de les obligacions de l'entitat subvencionada.   
- Les normes de justificació de la utilització de la subvenció.   
- El compliment, per part dels concessionaris, de les subvencions, de les seues obligacions fiscals i davant la Seguretat Social. Aquest requisit no serà aplicable a les Corporacions Locals.   
Article dotze  
Una vegada siga finalitzat el projecte o la inversió en els terminis que s'assenyalen, l'interessat haurà de presentar els documents, les factures i les certificacions que acrediten, d'acord amb la normativa establerta, l'execució de la inversió, tot donant lloc, si s'escau, al pagament de la l'ajuda establerta.   
Article tretze  
Es faculta la Direcció General de Desenvolupament Agrari per dictar les resolucions corresponents al desenvolupament de la present Ordre.   
DISPOSICIO FINAL  
La present Ordre entrarà en vigor l'endemà de la publicació en el Diari Oficial de la Generalitat Valenciana.   
València, 7 d'abril de 1987.   
El Conseller d'Agricultura i Pesca,  
LLUIS FONT DE MORA I MONTESINOS


Còpia Permalink ELI